Bħala parti mill-isforzi tagħha biex ittejjeb l-aċċess mill-investituri u n-negozji għal sorsi ġodda ta' finanzjament, l-UE qed tistabbilixxi qafas regolatorju ġdid għall-operazzjoni ta' pjattaformi ta' finanzjament kollettiv. Dan il-qafas ġdid jagħmilha eħfef għall-pjattaformi ta' finanzjament kollettiv biex jipprovdu s-servizzi tagħhom fl-UE kollha. Huwa jarmonizza r-rekwiżiti minimi dwar dawn il-pjattaformi meta joperaw fis-suq domestiku tagħhom u f'pajjiżi oħra tal-UE. Il-proposta żżid ukoll iċ-ċertezza legali billi tarmonizza r-regoli ta' protezzjoni għall-investitur. L-espansjoni ta' għodod diġitali qed tixpruna l-innovazzjoni finanzjarja u l-iżvilupp ta' alternattivi ġodda u faċli għal negozji ġodda li qed ifittxu sorsi aċċessibbli ta' finanzjament. Bħala regolaturi, jeħtieġ li ninkoraġġixxu din l-espansjoni filwaqt li niggarantixxu ambjent sikur għall-konsumaturi u l-investituri. Eugen Teodorovici, ministru għall-finanzi tar-Rumanija Il-finanzjament kollettiv huwa forma alternattiva emerġenti ta' finanzjament li jgħaqqad, tipikament permezz tal-Internet, lil dawk li jistgħu jagħtu, isellfu jew jinvestu l-flus direttament ma' dawk li jeħtieġu l-finanzjament għal proġett speċifiku. Għal negozji ġodda u SMEs oħra, is-self bankarju ħafna drabi huwa għoli jew diffiċli jkollhom aċċess għalih minħabba n-nuqqas ta' storja kreditizja jew nuqqas ta' kollateral tanġibbli. Il-finanzjament kollettiv jista' jkun sors sostitut utli ta' finanzjament, b'mod partikolari fl-istadji bikrija ta' negozju. Pożizzjoni tal-Kunsill: tneħħi l-ostakoli għall-pjattaformi ta' finanzjament kollettiv li joperaw b'mod transfruntier; tipprovdi regoli mfassla apposta għan-negozji ta' finanzjament kollettiv tal-UE skont jekk jipprovdux il-finanzjament tagħhom fil-forma ta' self jew investiment (permezz ta' ishma u bonds maħruġa mill-kumpanija li tiġbor fondi); tipprovdi sett komuni ta' rekwiżiti prudenzjali dwar l-informazzjoni u t-trasparenza biex jiġi żgurat livell għoli ta' protezzjoni għall-investitur; tiddefinixxi regoli komuni ta' awtorizzazzjoni u superviżjoni għall-awtoritajiet kompetenti nazzjonali. Skont il-pożizzjoni tal-Kunsill, bħala regola ġenerali, il-proposta tkopri kampanji ta' finanzjament kollettiv ta' mhux aktar minn EUR 8 miljun tul perjodu ta' 12-il xahar. Fejn l-istati membri jkunu ddeċidew li jistabbilixxu livell limitu għall-obbligi tal-prospett ta' inqas minn EUR 8 000 000, huma għandhom ikunu jistgħu jipprojbixxu l-ġbir ta' kapital għal proġetti ta' finanzjament kollettiv mir-residenti tagħhom għal ammonti li jaqbżu dak il-livell limitu nazzjonali. Operazzjonijiet akbar huma rregolati mill-MiFID u r-regolament dwar il-prospett. Finanzjament kollettiv li jkun ibbażat fuq kumpens u donazzjonijiet jaqa' barra mill-kamp ta' applikazzjoni tal-proposta peress li ma jistax jitqies bħala servizz finanzjarju. Passi li jmiss: Il-Parlament Ewropew adotta l-pożizzjoni tiegħu fl-ewwel qari fis-27 ta' Marzu 2019. Iż-żewġ koleġislaturi issa huma f'pożizzjoni li jibdew negozjati ta' trilogu. Pożizzjoni tal-Kunsill rigward il-proposta għal regolament dwar il-fornituri ta' servizzi ta' finanzjament kollettiv Ewropej Pożizzjoni tal-Kunsill rigward il-proposta għal direttiva li temenda l-MiFID.